《会稽三贤祠诗 悯孝庙》
宋代·王十朋

我昔尝读黄绢碑，长叹越国无男儿。孰知种山山下水，千载有此一段奇。

呜呼哀哉蔡孝子，风烈远过恢与羁。乃翁白首困缧绁，半年不脱儿心悲。

请身荷械代父罪，或甘黥涅居军麾。况遇兵兴击叛卒，身先矢石死不辞。

当时非无贤太守，孝子抱志终不施。人间无路可赴诉，投命河伯祈天知。

自为铭志及讼牒，欲愬以魂赎以尸。精哀意切语不怨，孝与忠厚俱天资。

临河更效结缨死，颠沛于礼曾无亏。父脱累囚子愿毕，身在九泉甘若饴。

名闻九重获旌表，赐庙悯孝风华夷。胡为祠宇乃如许，一间破屋河之湄。

未闻设诔有度尚，绝妙更欠邯郸词。我来赞幕钦孝烈，顾瞻庙猊成吁嘻。

他年太史作佳传，愿于纸尾书吾诗。

作者简介：王十朋（1112-1171），字龟龄，号梅溪，南宋著名的政治家和诗人，伟大的爱国主义者。出生于乐清四都左原（今浙江省乐清市）梅溪村。绍兴二十七年（1157年）他以“揽权”中兴为对，中进士第一，被擢为状元，先授承事郎，兼建王府小学教授。王十朋以名节闻名于世，刚直不阿，批评朝政，直言不讳。